钦定古今图书集成/明伦汇编/家范典/第007卷 > 《汉刘熙释名》 > 《曾子问》
## 钦定古今图书集成/明伦汇编/家范典/第007卷 > 《汉刘熙释名》 > 《曾子问》

《曾子问》曰：“祭必有尸乎？若厌祭亦可乎？”孔子曰：“祭或
丧者，必有尸，尸必以孙，孙幼则使人抱之，无孙则取
于同姓可也。祭殇必厌，盖弗成也。祭成丧而无尸，是
殇之也。”

〈陈注〉曾子之意，疑立尸而祭，无益死者，故问祭时必合有尸乎？若厌祭亦可乎？盖祭初阴，厌尸犹未入，祭终而阳厌在尸既起之后，是厌祭无尸也。孔子言：成人威仪具备，必有尸，以象神之威仪，所以祭成人之丧者必有尸也。尸必以孙，以昭穆之位同也，取于同姓，亦谓孙之等列也。祭殇者不立尸而厌祭，以其年幼少，未能有成人之威仪，不足可象，故不立尸也。若祭成人而无尸，是以殇待之矣。